दमकमा मादक पदार्थ बिक्रीवितरणमा रोक
दमक नगरपालिकाले सार्वजनिक स्थलको १ सय मिटरमा मादक पदार्थ तथा सूर्तिजन्य पदार्थ बिक्री वितरणमा बुधबारदेखि रोक लगाएको छ ।
विष्णुप्रसाद पोखरेल दमक, भदौ ७ गते । दमक नगरपालिकाले सार्वजनिक स्थलको १ सय मिटरमा मादक पदार्थ तथा सुर्तीजन्य पदार्थ बिक्री वितरणमा बुधबारदेखि रोक लगाएको छ । यसको कार्यन्वनका लागि अनुगमन पनि सुरु गरिने र अटेर गर्नेलाई कारवाही गरिने सार्वजनिक सूचनामार्फत नगरपालिकाले जानकारी गराएको पाइएको छ ।दमक नगरपालिकाका वरिष्ठ प्रशासकीय अधिकृत यज्ञराज निरौलाका अनुसार शैक्षिक संस्था, स्वास्थ्य संस्था, बाल कल्याण गृह, शिशु स्याहार केन्द्र, वृद्धाश्रम, अनाथालय लगायतका आसपासको क्षेत्रमा पनि मादक पदार्थ र सुर्तीजन्य पदार्थ बिक्री वितरण रोक्नका लागि सचेत गराइएको छ ।नेपाल सरकारले नेपाल राजपत्रमा सूचना प्रकाशन गरी तोकिदिएको सार्वजनिक स्थलबाट कम्तीमा १ सय मिटरभित्रको घर पसलबाट मादक पदार्थ तथा सुर्तीजन्य पदार्थ बिक्री वितरण गर्न रोक लगाइएको उहाँले जानकारी दिनुभयो । सूचनाविपरीत मादक पदार्थ र सुर्तीजन्य पदार्थ बिक्री वितरण गरेको पाइएमा प्रचलित कानुन बमोजिम कारबाही गरिने पनि उहाँले बताउनुभयो ।यसैगरी, दमक नगरपालिकको शिक्षा शाखाले सबै विद्यालयलाई परिपत्र गर्दै यसको कार्यान्वयन गर्न निर्देशन दिएको छ । यसको कार्यान्वयन गराउन नगरभित्रका सबै सम्बन्धित विद्यालयलाई पत्राचार गर्दै निर्देशन दिएको हो । बजार तथा ग्रामीण क्षेत्रका अधिकांश विद्यालय अगाडि पसलबाट यस प्रकारका सामग्रीहरु बिक्री वितरण हुँदै आएको छ ।नगरपालिकाको तेह्रौं नगरसभाले पारित गरेको आर्थिक वर्ष २०८०/०८१ को नीति तथा कार्यक्रममा भएको व्यवस्था अनुसार आफ्नो विद्यालय रहेको कम्तीमा १ सय मिटरभित्रका घर पसलबाट मादक पदार्थ तथा सुर्तीजन्य पदार्थ बिक्री वितरण गर्न रोक लगाउने निर्णय भएकाले यसको कार्यान्वयनका लागि विद्यालयहरुलाई परिपत्र गरिएको नगर शिक्षा शाखा प्रमुख प्रवीण खड्काले जनाउनुभयो ।सुर्तीजन्य पदार्थ (नियन्त्रण र नियमन) गर्ने ऐन, २०६८ को दफा ११ को उप दफा ३ को कार्यन्वयन गर्न आफूहरुले विद्यालयलाई परिपत्र गरेको र अब अनुगमन सुरु गरिने पनि उहाँले जानकारी दिनुभयो । ऐन, कानुनले वर्जित गरेको विषयलाई स्थानीय सरकारले अनुगमन गरेर अटेर गर्नेहरुमाथि कारवाही सुरु गरिने जनाइएको छ ।